**Kriteriji i elementi vrednovanja u nastavi geografije**

**Branka Vrbanec**

**Osnovna škola: „Gustav Krklec“, Maruševec**

Tri su osnova pristupa vrednovanju: **vrednovanje naučenoga, vrednovanje za učenje i vrednovanje kao učenje.**

**Vrednovanje naučenoga** podrazumijeva procjenu razine usvojenosti znanja, vještina i stavova na kraju određenoga obrazovnog razdoblja u odnosu na kurikulumom definirane odgojno-obrazovne ishode, njihovu razradu i razine usvojenosti. Dovodi do ocjene, a elementi vrednovanja u nastavnome predmetu Geografiji su ***geografska znanja, geografsko istraživanje i vještine*te *kartografska pismenost.***

**1) Elementi vrednovanja**

**a) GEOGRAFSKA ZNANJA**

Obuhvaća činjenično, konceptualno i proceduralno znanje. Činjenično znanje je temelj za razumijevanje geografskih sadržaja, no težište treba staviti na konceptualno i proceduralno znanje koje će omogućiti primjenu znanja u novim situacijama i kreativno rješavanje prostornih problema. Usvojenost odgojno-obrazovnih ishoda u ovome elementu provjerava se **usmenim ispitivanjem i pisanim provjerama**, a može i vrednovanjem učeničke mape. Usmeno ispitivanje provodi se kontinuirano tijekom nastavne godine. Pisane provjere sastavlja učitelj i uključuje zadatke otvorenoga i zatvorenoga tipa. Zadatci otvorenoga tipa su zadatci s kratkim odgovorima, dopunjavanja i esejskoga tipa. Zadatci zatvorenoga tipa su zadatci višestrukoga izbora, višestrukih kombinacija, povezivanja, redanja, sređivanja i korekcijski zadatci. Pisane provjere provode se periodično, nakon učenja i poučavanja određene skupine ishoda. Učenička mapa (portfolio) zbirka je sustavno prikupljenih učeničkih radova koji dokumentiraju učenikova ostvarenja i postignuća.

**b) GEOGRAFSKO ISTRAŽIVANJE I VJEŠTINE**

To su vještine: opažanja, postavljanja pitanja, planiranja istraživanja; prikupljanja podataka; bilježenja, vrednovanja i predstavljanja podataka; interpretiranja i analiziranja podataka te zaključivanja; komuniciranja rezultata i postupka istraživanja te vještine reflektiranja o provedenome istraživanju. Osim navedenoga, u ovome elementu treba vrednovati grafičke, statističke, matematičke i orijentacijske vještine (orijentiranje s pomoću orijentira, uređaja – kompas, GPS i planova / geografskih karata) koje se razvijaju postupno i ne moraju biti isključivo povezane s geografskim istraživanjem koje učenici provode u određenome razredu.

- uočavanje međuovisnosti među pojavama i procesima, kritičko prosuđivanje, analiziranje grafičkih prikaza, zaključivanje na temelju skica, brojčanih podataka, grafikona, dijagrama,

- Fotografija; čitanje i interpretiranje brojčanih podataka

**c) KARTOGRAFSKA PISMENOST**

**- VJEŠTINA ČITANJA-** poznavanje značenja oznaka na kartama, karakteristike karte

**- VJEŠTINA INTERPRETIRANJA SADRŽAJA GEOGRAFSKE KARTE-** opisivanje i objašnjavanje geografskog sadržaja na geografskoj karti te povezivanje sadržaja karte i stvaranje zaključka i predodžbe o prikazanom prostoru

**-VJEŠTINA ORIJENTACIJE UZ POMOĆ KARTE**

Razvijenost kartografske pismenosti provjerava se usmenim ispitivanjem te pisanim provjerama koje uključuju i slijepe karte.

**D) ZALAGANJE/AKTIVNOST – bilježiti u prostor za praćenje**

- izrada prezentacija i plakata

- prikupljanje dodatnog materijala vezanog za nastavu te prezentiranje

- redovitost pisanja domaćih zadaća

- uključenost na terenskoj nastavi

- sudjelovanje na natjecanjima

- odnos prema radu, poštivanje dogovorenih pravila, ustrajnost u radu, temeljitost i točnost

**Vrednovanje za učenje** služi unapređivanju i planiranju budućega učenja i poučavanja. Učitelji se mogu koristiti ciljanim pitanjima tijekom nastave radi provjere razumijevanja učenika, opažanjima ponašanja tijekom individualnoga, rada u parovima i u skupinama, vođenjem skupnih rasprava, provjerom domaćih zadaća, predstavljanjem učeničkih radova, portfolijem, kratkim pisanim provjerama s ciljem formativnoga vrednovanja te konzultacijama s učenicima tijekom geografskoga istraživačkog rada. Navedene metode i tehnike ne dovode do brojčane ocjene, nego do relevantnih povratnih informacija učenicima o rezultatima i napredovanju u radu, bolje motivacije te unapređivanja procesa učenja.

**Vrednovanje kao učenje** razvija kompetenciju »učiti kako učiti«. Implicira da je proces vrednovanja zapravo integriran u sam proces učenja, pri čemu vrednovanje postaje prilika za učenje, za samoanalizu i samovrednovanje. Metode i tehnike u ovome pristupu vrednovanju su razgovori s učenicima, refleksije o učenju (naročito nakon provedenoga istraživanja) i učenička mapa s pomoću koje učenici prate vlastito napredovanje i ostvarivanje ciljeva učenja.

Pod **pisanim provjeravanjem** podrazumijevaju se svi pisani oblici provjere koji rezultiraju ocjenom. Tijekom školske godine učenici pišu četiri do pet duljih ispita znanja, a po potrebi mogu se pisati i kraće provjere. Svaki dulji ispit traje 35 - 45 minuta, a piše se poslije obrađenih i uvježbanih nastavnih cjelina. Ocjenjuje se geografsko znanje učenika i kartografska pismenost (jedna ocjena iz usvojenosti nastavnih sadržaja i piše se u rubriku geografsko znanje, a jedna iz snalaženja na geografskoj karti prema postignutom broju bodova).

Pisana provjera (opseg i trajanje) se najavljuje učenicima i objavljuje se mjesec dana unaprijed u Razrednu knjigu u e-dnevniku. Pisani ispit ocjenjuje se na osnovu postignutog broja bodova (točnih odgovora na pitanja i preciznosti kod ucrtavanja geografskih pojmova na slijepoj karti). Broj bodova je osnova za određivanje brojčane ocjene.

|  |  |  |  |  |  |
| --- | --- | --- | --- | --- | --- |
| Broj bodova (%) | 0-50 | 51-60 | 61- 75 | 76- 89 | 90- 100 |
| Ocjena | Nedovoljan | Dovoljan | Dobar | Vrlo dobar | Odličan |

**Usmena provjera** je svaki dan, bez najave. Iz usmenog odgovora učenik dobiva dvije ili tri ocjene. Prva ocjena je geografskih znanja (gdje se ocjenjuje učenikovo činjenično znanje tj. odgovaranje na postavljena pitanja), a druga ocjena je snalaženje na geografskoj karti (tj. kartografska pismenost). Ukoliko je pitanje vezano uz geografske vještine, povezivanje i samostalno donošenje zaključaka ili istraživačkog rada, ocjena se upisuje u rubriku geografsko istraživanje i vještine i na taj način učenik može dobiti i treću ocjenu. Usmeno provjeravanje traje u pravilu do 10 minuta (ako se učeniku postavljaju potpitanja i duže čeka za snalaženje na geografskoj karti trajanje usmenog ispitivanja može se za nekoliko minuta i produljiti). Provodi se kontinuirano tijekom nastavne godine. Učenik se može sam javiti za usmeno odgovaranje te ,ukoliko je vremenski izvedivo, bit će ispitan i ocijenjen.

*Ispravljanje ocjena*

* ispravljanje ocjene iz usmenog ispitivanja provodi se usmeno nakon što se svi učenici usmeno ispitaju određeno gradivo koje će se i ispitati pisanim putem i to u dogovoru s učenikom. Dogovorom se utvrđuje termin ispravka i gradivo koje se ispituje.
* ispravljanje ocjene iz pisane provjere provodi se usmeno. Dogovorom se utvrđuje termin ispravka.

**PROVJERAVANJE I OCJENJIVANJE DOMAĆE ZADAĆE I NOŠENJE PRIBORA ZA RAD**

Zadaća se redovito piše u radnoj bilježnici i ocjenjuje tijekom nastavne godine, bez prethodne najave. Radna bilježnica i napisana zadaća nosi se redovito na svaki nastavni sat. U Radnoj bilježnici se ocjenjuje točnost, urednost i preciznost rada na geografskim kartama. Ukoliko učenik nema zadaću bilježi se minus (-) u moju bilježnicu, a ukoliko učenik skupi tri minusa u rubriku za praćenje upisuje se ocjena nedovoljan (1). Učenici su dužni na svaki nastavni sat nositi udžbenik, radnu bilježnicu, bilježnicu i geografski atlas (kartu Republike Hrvatske učenici osmih razreda).

IZRADA PROJEKTA

Učenici mogu prema svojim željama i ambicijama izrađivati projekte iz geografije koje prezentiraju na satu (prezentacija, plakat, parlaonica), a ocjena se upisuje u rubriku uočavanje pojava i procesa te se upisuje način pristupa projektu u rubriku za bilješke.

Kod projekta se ocjenjuje poznavanje teme, točnost odgovora na pitanja, vizualni izgled i sadržaj teme (jedna ocjena).

Bilješke u Imeniku osnova su za zaključivanje konačne ocjene iz predmeta

**ZAKLJUČNA OCJENA IZ GEOGRAFIJE**

Zaključna ocjena iz geografije izraz je postignute razine učenikovih kompetencija i rezultat ukupnog vrednovanja tijekom nastavne godine. Kao početno polazište kod zaključivanja ocjene uzima se u obzir aritmetička sredina ocjena iz elemenata ocjenjivanja. Osim aritmetičke sredine, u zaključnu ocjenu ulaze sve bilješke praćenja te ocjena radne bilježnice. Zaključna ocjena ne mora proizlaziti iz aritmetičke sredine upisanih ocjena, osobito ako je učenik pokazao napredak u drugom polugodištu.

**2) Kriteriji ocjenjivanja**

**Odličan (5)**

- brzo, točno,opširno, logično i argumentirano odgovara na postavljena pitanja

- u potpunosti razumije nastavne sadržaje, proširuje ih vlastitim iskustvom

- samostalno izvodi zaključke i uočava uzročno-posljedične veze, geografske pojave i procese

-posjeduje iznadprosječna znanja, sposobnosti i vještine

- točno i precizno uočava geografske sadržaje na geografskoj karti, izrazito uspješno analizira kartografske ,grafičke i slikovne priloge te samostalno donosi zaključke

- iznimno odgovoran prema radu, učiteljima i drugim učenicima

- izrazito uspješno koristi geografsku kartu

**Vrlo dobar (4)**

- sporije,ali točno, logično i uglavnom argumentirano odgovara na postavljena pitanja uz eventualno postavljanje potpitanja

- razumije nastavne sadržaje i uspješno primjenjuje stečena znanja

- uglavnom samostalno izvodi zaključke i razumije geografske pojmove i procese

- posjeduje i gotovo uvijek primjenjuje geografska znanja, sposobnosti i vještine

- točno uočava geografske sadržaje na geografskoj karti uspješno analizira kartografske, grafičke i slikovne priloge te uglavnom samostalno donosi zaključke

- odgovoran je prema radu, učiteljima i drugim učenicima

- uspješno koristi geografsku kartu

**Dobar (3)**

-polagano i uglavnom točno odgovara na postavljena pitanja, uz pomoć učitelja

- uglavnom razumije nastavne sadržaje i djelomično primjenjuje stečena znanja

- uz pomoć učitelja izvodi zaključke i prosječno razumije geografske pojmove i procese

- djelomično uočava geografske sadržaje na geografskoj karti i nepotpuno

-analizira geografske sadržaje na geografskoj karti

**Dovoljan (2)**

- djelomično i površno odgovara na postavljena pitanja uz pomoć učitelja

- ne razumije u potpunosti nastavne sadržaje i otežano primjenjuje stečena znanja

- uz znatnu pomoć učitelja na jednostavan način nabraja i opisuje geografske pojmove i procese

- ponekad ne pokazuje volju i želju za stjecanjem geografskih znanja, sposobnosti i vještina

- površno uočava geografske sadržaje na geografskoj karti i s pogreškama analizira kartografske, grafičke i slikovne priloge te nesamostalno donosi zaključke

- geografsku kartu koristi samo uz pomoć učitelja i teško uočava geografske sadržaje

**Nedovoljan (1)**

* ne prepoznaje niti zna imenovati osnovne ključne pojmove, ne pokazuje interes za sadržaje predmeta, neredovit u pisanju d.z.
* ne razumije nastavne sadržaje i ne primjenjuje geografska znanja
* ne odgovara na postavljena pitanja i nije usvojio ključne pojmove
* ne razumije nastavne sadržaje i ne primjenjuje geografska znanja u svakodnevnom životu
* uz veliku pomoć učitelja/nastavnika nepotpuno i nesuvislo opisuje geografske pojmove i procese
* ne pokazuje volju i želju za stjecanjem geografskih znanja
* pogrešno uočava geografske sadržaje na geografskoj karti i nesuvislo analizira kartografske, grafičke i slikovne priloge te donosi nelogične zaključke bez razumijevanja

**ONLINE NASTAVA**

* u online nastavi zahtjevam redovito izvršavanje zadataka
* riješene zadatke, zadaću kao i usvojenost sadržaja provjeravam na satu u školi slučajnim odabirom učenika
* u slučaju nejasnih uputa učenici mi se mogu javiti na Google Classroom i pitati